איתן מסורי

ביוגרפיה

נולד בתל אביב, אביו ודודתו היו בחבורת האש של סולימאן הגדול, שירה וכלי נגינה היו זמינים בסביבתו תמיד. עוד בגיל הגן גילה כשרון טבעי ומשיכה לנגינה בפסנתר. בילדותו ובנעוריו למד לנגן על כלים שונים, חלק בלימודים פורמליים וחלק בלימוד עצמי. את שירותו הצבאי עשה בין השנים 1969-1972 בתזמורת חיל האוויר, בניצוחו של אריך טייך כזמר ונגן אורגן האמונד.
ב-1976 השתתף בהקלטות אלבום הבכורה של שימי תבורי "חיפשתי שירים לצאת לעולם" בנגינת פנדר, פסנתר, וסינטיסייזר, וכן הלחין 3 שירים לאלבום.
אלבומו הראשון, "המון דברים", יצא בשנת 1979 וכלל מספר שירים שהיו ללהיטים באותה תקופה, כגון: "מאומה לא השתנה", "אם רק תאמין" (בשניהם - מילים: דוד חלפון), "בוקר של תקווה" (מילים: גדעון דרייזין), ושיר הנושא (מילים: שמואל קרול), אך הלהיט הגדול מאותו אלבום היה "אלוהים נתן לך במתנה", שמילותיו נכתבו בידי דוד חלפון, זכה למספר רב של גרסאות כיסוי, שהמצליחה בהן - בביצועם של איתי טיראן וחני פירסטנברג - ליוותה את העונה השלישית של הבורגנים.
ב-1980 הוציא מסורי את אלבומו השני "נושא לשיר", שכלל את הלהיטים: "כבי את האור ילדונת" (מילים:גדעון דרייזין), "נושא לשיר" (מילים: איתן מסורי), "באמצע הקיץ" (מילים: סמדר שיר), ובמיוחד "שלום לך ליידי שלי" (מילים: רענן דהרי), שדורג במקום ה-17 במצעד הפזמונים השנתי תשמ"א (1981) של רשת ג'. בדצמבר אותה שנה השתתף מסורי בפסטיבל הזמר המזרחי "למנצח שיר מזמור" עם השיר "בואי כלה" למילים של אתי תדהר, לחן של יהודה בדיחי, ועיבוד בסגנון דיסקו של משה זורמן.
במרץ 1981 השתתף בתחרות הקדם האירוויזיון עם השיר "אתמול" שהלחין למלים של סמדר שיר ולעיבוד של אילן מוכיח. השיר הגיע למקום השביעי בתחרות. שיר זה נכלל באלבומו מאותה שנה "אני אוהב את החיים האלה", שכלל את שיר הנושא (מילים: אילן גולדהירש) ואת "בואי הביתה" (מילים: סמדר שיר). בסוף השנה השתתף בפסטיגל הראשון בארץ עם השיר "בכיס האחורי". עוד באותה שנה הלחין שני שירים לאלבומו השני של נסים גרמה "להיות כוכב", בהם את שיר הנושא.
ב-1982 זכה מייק בורשטיין במקום הראשון בפסטיבל שירי הילדים, בשיר "שלום על העולם", שהלחין איתן מסורי למילים של ניסן פרידמן. בשנת 2015 הקליט מסורי גרסה חדשה לשיר. עוד באותה שנה הלחין את השיר "הכל יודעת", שביצעה שולה חן בפסטיגל השני.
ב-1983 יצא האלבום "לפני שנה", שממנו הצליחו שיר הנושא" ו"כל ההתחלות קשות" (בשניהם - מילים: ניסן פרידמן) וכן "הלו הלו" (מילים: סמדר שיר). מלבדם בלט גם השיר "שומר ישראל", אותו ביצע בפסטיבל הזמר החסידי. באותה שנה השתתף בסרטו של ג'ורג' עובדיה "נורית 2" (המשך לסרט "נורית"), שלא זכה להצלחה, ושר שם את להיטיו הגדולים, ביניהם "אלוהים נתן לך במתנה".
בשנת 1984 הוציא מסורי אלבום בשם "שיר השדה", בו הוא חידש להיטים ישראלים ישנים. לאלבומו של זוהר ארגוב "כך עוברים חיי", שיצא באותה באותה שנה, הלחין את השיר "יסמין".
בשנת 1985 הוציא מסורי את האלבום "אנאבל", מתוכו בלט במיוחד השיר "חאפלה", למילים של יוש גרנות, שדורג במקום ה-31 במצעד הפזמונים השנתי תשמ"ה של רשת ג'. עוד כלל האלבום את השירים "חפיף" ו"מזכירה אלקטרונית", "הכל כרגיל" (בשלושתם - מילים: יוש גרנות).
ב-1986 הוציא מסורי את האלבומים "שירי כחול לבן 1" ו"שירי כחול לבן 2", שכמו "שיר השדה", גם הם כוללים גרסאות של מסורי ללהיטים עבריים ידועים. עוד באותה שנה הוציא שיר מקורי "תמונות של זכרונות" (מילים: ניסן פרידמן, עיבוד: דוד קריבושי). לסרט המתיחות של יגאל שילון ויהודה ברקן "ניפגש בסיבוב" באותה שנה, נכלל שירו של מסורי "חאפלה" .
בתחילת 1987 הוציא את "כשהילדים שרים" שהלחין למילים של אילן גולדהירש.
באמצע 1988 הוציא לרדיו את השיר "סיפור האהבה".
בתחילת 1989 הוציא את "חתונה בשכונה", שכתב יוש גרנות בעקבות חתונתו של מסורי עם בת זוגו ענת. את השיר עיבד ננסי ברנדס.
בתחילת 1990 הוציא לרדיו את "ינואר פברואר", שכתבה אשתו ענת מסורי, ועיבד יהודה (יוג'י) גבאי.
בשנת 1991 יצא אוסף הלהיטים הראשון של מסורי, ובו 20 מלהיטיו הגדולים.
בשנת 1992 הקליט מסורי את שיר הנושא של סרט המתיחות של יהודה ברקן "גברת תפתחי, זה אני", שכתב אילן גולדהירש.
בסוף 1993 הוציא מסורי את האלבום "המלה של העולם" שכלל את שיר הנושא, "שם המשחק" ו"למה" (בכולם - מילים: יוש גרנות),"גברת תפתחי זה אני", "משיח", "אני מלא אהבה" (לחן: משה וילנסקי) וביצוע של מסורי ל"יסמין" שהלחין במקור לזוהר ארגוב.
ב-1996 הוציא מסורי אלבום חריג משאר אלבומיו, "שאו שערים", אשר כלל שירים חסידיים, שרובם הולחנו על ידי שייקה פייקוב. אלבומים נוספים שהוציא גדסי בסגנון זה הם "וגלתי בירושלים" (2003) ו"משיח" (2004).
ב-1998 הוציא מסורי את האלבום "החיים מחייכים אלי", ובו שירים שירים של יוש גרנות שהלחין מסורי. האלבום, שיצא במהדורתו השנייה בשם "קפה לשניים", נחל כישלון חרוץ, על אף הלהיט "אל תקחו ממני את הטנגו". באלבום הופיע חידוש לשיר "גברת תפתחי, זה אני" ומחרוזת בשם "חפלה דאנס", ובה להיטים של מסורי במקצב דאנס.
בשנת 2001 הוציא מסורי את "השירים היפים" - אוסף מרובע עם להיטיו משנות השבעים, שנות השמונים ושנות התשעים.
ב-2005 הוציא מסורי את האלבום האינסטרומנטלי "15 נעימות לשירי ארץ ישראל היפים", ובו גרסאות פסנתר לשירים ידועים, שניים מהם של מסורי.
באפריל 2008 יצא למסורי אוסף להיטים נוסף, אשר נקרא בפשטות "הלהיטים".
ב-2009 יצא לאור האלבום "מאז שבאת". את שיר הנושא הלחין מסורי למילים של ניסן פרידמן.
ביום האהבה (ט"ו באב) 2016 הוציא איתן מסורי לאור את "שיר אהבה בשבילך". מילים ולחן: ניסן פרידמן.
בשנת 2018 גילם מסורי יחד עם ישראל גוריון את "צמד הדקלאים" המוזיקלי, כחלק מקמפיין פרסומי עבור הדקלאים, קואופרטיב מגדלי ומשווקי תמרים.

חיים פרטיים

מסורי אלמן ולו שני ילדים. לאחר פטירת אשתו ענת ב-19 בפברואר 2011 הוא הנציח אותה כאשר הלחין וביצע את השיר "קור ינואר פברואר", למילים שהיא כתבה. מתגורר ברמת גן ועוסק במוזיקה.